Duisende rande se toerusting by skool gebuitArgieffoto Daar is Donderdag vir die soveelste keer by ŉ skool in Gauteng ingebreek en elektroniese toerusting gesteel. Die Gautengse onderwysdepartement het sy skok uitgespreek nadat die Khulasizwe Primary School in Tembisa aan die Oos-Rand dié keer deurgeloop het. Steve Mabona, woordvoerder vir die departement, sê in ŉ verklaring inbrekers het die skool se alarmstelsel laat afgaan waarna ŉ sekerheidsmaatskappy die polisie na die toneel ontbied het. Die inbrekers het met die polisie se aankoms reeds van die toneel gevlug. Hulle kon daarin slaag om met 41 skootrekenaars, 25 rekenaars, 25 tablette, twee dataprojektors en R1 900 se kontant weg te kom. Die waarde van die gesteelde goedere word op sowat R500 000 geskat. Volgens Mabona is die departement bekommerd dat waardevolle hulpbronne wat veronderstel is om die gehalte van onderrig te verbeter, deur sommige as ŉ geleentheid gesien word om leerders van hul reg op basiese onderwys te beroof. “Ons skole is ’n jagveld vir misdadigers. Ons wil ’n beroep op die gemeenskap doen om saam met wetstoepassingsagentskappe te werk en inligting aan te meld wat sal verseker dat die oortreders aan die pen ry en geregtigheid geskied. Ons kan nie die toekoms van ons kinders belemmer nie,” het Panyaza Lesufi, Gautengse LUR vir onderwys, gesê. Dit is nie die eerste inbraak by ŉ tegnologiese gevorderde skool aan die Oos-Rand vanjaar nie. Die Menzi Primary School in Brakpan het vroeër vanjaar deurgeloop toe diewe met 85 tablette vir leerders, agt skootrekenaars vir onderwysers, twee dataprojektors, drie lessenaarrekenaars, ŉ plasma-TV, kleinkaskontant van minder as R500 en ŉ digitale video-opnemer op die vlug geslaan het. Nie minder nie as tien verdagtes is kort daarna in verband met die inbraak in hegtenis geneem.